CELEX: C2007/235/40
Language: mt
Date: 2007-10-06 00:00:00
Title: Kawża T-300/07: Rikors ippreżentat fil- 31 ta' Lulju 2007 — Evropaïki Dynamiki vs Il-Kummissjoni

6.10.2007   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               C 235/22
            
         Rikors ippreżentat fil-31 ta' Lulju 2007 — Evropaïki Dynamiki vs Il-Kummissjoni
   (Kawża T-300/07)
   (2007/C 235/40)
   Lingwa tal-kawża: l-Ingliż
   Partijiet
   
      Rikorrenti: Evropaïki Dynamiki — Proigmena Systimata Tilepikoinonion Pliroforikis kai Tilematikis AE (Ateni, il-Greċja) (rappreżentant: N.Korogiannakis, avukat)
   
      Konvenuta: Il-Kummissjoni tal-Komunitajiet Ewropej
   Talbiet tar-rikorrenti
   
               —
            
            
               tannulla d-deċiżjoni tad-Direttorat Ġenerali ta' l-Informatika tal-Kummissjoni li tiċħad l-offerta tar-rikorrenti ppreżentata b'risposta għas-sejħa għal offerti miftuħa ENTR/05/078 — L-EWROPA TIEGĦEK Lott 1 (xogħol ta' editjar u traduzzjoni) għall-ġestjoni u l-manutenzjoni tal-portal “L-Ewropa tiegħek” (ĠU 2006/S 143-153057), ikkomunikata lir-rikorrenti b'ittra tal-21 ta' Mejju 2007 (id-“deċiżjoni fuq il-Lott 1”) u li tagħti l-kuntratt lill-offerent magħżul;
            
         
               —
            
            
               tannulla d-deċiżjoni tal-Kummissjoni (DIGIT) li tiċħad l-offerta tar-rikorrenti ppreżentata b'risposta għas-sejħa għal offerti miftuħa ENTR/05/078 — L-EWROPA TIEGĦEK Lott 2 (ġestjoni ta' l-infrastruttura) għall-ġestjoni u l-manutenzjoni tal-portal “L-Ewropa tiegħek” (ĠU 2006/S 143-153057), ikkomunikata lir-rikorrenti b'ittra tat-13 ta' Lulju 2007 (id-“deċiżjoni fuq il-Lott 2”) u li tagħti l-kuntratt lill-offerent magħżul;
            
         
               —
            
            
               tordna lill-Kummissjoni (DIGIT) tħallas kumpens għad-dannu mġarrab mir-rikorrenti b'riżultat tal-proċedura tas-sejħa għal offerti in kwistjoni, fl-ammont ta' EUR 1 125 000 għal-Lott 1 u ta' EUR 825 000 għal-Lott 2;
            
         
               —
            
            
               tordna lill-Kummissjoni (DIGIT) tbati l-ispejjeż kollha tar-rikorrenti marbuta ma' dan ir-rikors, anki jekk dan jiġi miċħud.
            
         Motivi u argumenti prinċipali
   In sostenn tar-rikors tagħha, ir-rikorrenti ssostni li, fil-kuntest tal-proċedura tas-sejħa għal offerti ENTR/05/078 — L-EWROPA TIEGĦEK Lott 1 (xogħol ta' editjar u traduzzjoni) għall-ġestjoni u l-manutenzjoni tal-portal “L-Ewropa tiegħek” (ĠU 2006/S 143-153057) u ENTR/05/078 — L-EWROPA TIEGĦEK Lott 2 (ġestjoni ta' l-infrastruttura) għall-ġestjoni u l-manutenzjoni tal-portal “L-Ewropa tiegħek” (ĠU 2006/S 143-153057), l-awtorità kontraenti, id-DĠ DIGIT tal-Kummissjoni Ewropea, naqset milli tikkonforma ruħha ma' l-obbligi tagħha, previsti fir-Regolament Finanzjarju (1), fir-Regoli ta' Implementazzjoni tiegħu u fid-Direttiva 2004/18/KE (2), kif ukoll mal-prinċipji ta' trasparenza u ta' trattament ugwali.
   Barra minn dan, ir-rikorrenti ssostni li l-awtorità kontraenti wettqet diversi żbalji manifesti ta' evalwazzjoni li wasslu sabiex tiġi rrifjutata l-offerta tagħha. Barra minn dan, l-awtorità kontraenti kisret l-obbligu tagħha li timmotiva d-deċiżjoni tagħha u, b'mod partikolari, li tinforma lir-rikorrenti dwar il-merti ta' l-offerent magħżul.
   Għaldaqstant, ir-rikorrenti titlob li d-deċiżjoni tal-Kummissjoni Ewropea li tiċħad l-offerta tagħha u li tagħti l-kuntratt lill-offerent magħżul tiġi annullata u li l-konvenuta tiġi ordnata tbati l-ispejjeż kollha relattivi għal dan ir-rikors, anki jekk dan jiġi miċħud. Sussidjarjament, jekk il-kuntratt jkun diġà ġie eżegwit fil-mument meta l-Qorti tal-Ġustizzja tagħti s-sentenza tagħha jew jekk ma jkunx iktar possibbli li d-deċiżjoni tiġi annullata, ir-rikorrenti titlob kumpens finanzjarju (danni) ta' EUR 1 125 000 EUR għal-Lott 1 u ta' EUR 825 000 għal-Lott 2, skond l-Artikoli 235 u 288 KE.
   
      (1)  Ir-Regolament tal-Kunsill (KE, Euratom) Nru 1605/2002 tal-25 ta' Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (ĠU L 248, p. 1).
   
      (2)  Id-Direttiva 2004/18/KE tal-Parlament Ewropew u tal-Kunsill tal-31 ta' Marzu 2004, fuq kordinazzjoni ta' proċeduri għall-għoti ta' kuntratti għal xogħlijiet pubbliċi, kuntratti għal provvisti pubbliċi u kuntratti għal servizzi pubbliċi (ĠU L 134, p. 114).